እንደ ፓርቲያችን ውሳኔ፣ የፖለቲካና የህሊና እስረኞችን ጉዳይ በድርድሩ በዋናነት ማንሳት እንፈልጋለን፡፡ ቀዳሚው ጥያቄ መሆን ያለበት ይሄ ነው፡፡ ትልቁ አጀንዳችን የፖለቲካና የህሊና እስረኞች ጉዳይ ነው፡፡ ያለ ምንም ቅድመ ሁኔታ እነዚህ ሰዎች ከእስር ቤት መውጣት አለባቸው የሚል አቋም አለን። ምክንያቱም እነዚህ ሰዎች ወንጀለኞች ናቸው ብለን አናምንም፡፡ በሌላ በኩል የዲሞክራሲ ምህዳሩን ያጠበቡ፣ ማናቸውን አሳሪ ህጎች እንዲለወጡ እንፈልጋለን፡፡ በንግዱ ህብረተሰብ ላይ ያለ ከፍተኛ ጫና አለ፤ ይሄ እንዲስተካከል እንፈልጋለን፡፡ አሳሪ የንግድ ህጎች አሉ፤ እነዚህን ማስነሳት እንፈልጋለን፡፡ እነዚህን አቅርበን ኢህአዴግ ምን ያህል በሚናገረው ልክ ታድሷል ተለውጧል የሚለውን ማጋለጥ እንፈልጋለን፡፡ ብዙ አሳሪ አዋጆችና መመሪያዎች እንዲፈተሹ አጥብቀን ሀሳብ እናቀርባለን፡፡ አብዛኛው ህዝብ የሚያነሳቸውን ጉዳዮች ይዘን እንቀርባለን፡፡ በዚህ ድርድር ከኢህአዴግ ብዙ ነገር ይጠበቃል። አጀንዳችንን ይዘን እንገባለን፤ እንፈትሻለን፤ ውጤት ካጣን ለህዝብ አሳውቀን የራሳችንን ውሳኔ እንወስናለን፡፡ መፈተን እንፈልጋለን፤ ብዙ ለውጥ ይመጣል የሚል ተስፋ ግን የለኝም፡፡
